  Виталий Пронин Дэри ёросысь Юськи черкогуртысь куасэн нискыланы мылкыд карисьёслэн лыдзы эшшо тросгес луиз. Юськи школаен кивалтӥсь но «Совхозное» муниципал кылдытэтлэн йырыз сюлмаськемъя, школа котырысь куас сюреслэн 1 сюрс 100 метрез табере югдытӥське.Февраль толэзь шорын нырысьсэ бадӟым ужрад ортчиз. Кемалы вунонтэм кылёз куас сюресэз усьтон. Шуныт кылъёс верам бере пичильтак салют вал. Нош собере ёросысь куасэн бызьылӥсьёс югдытӥськись сюреслэсь ӟечлыксэ эскеризы. «Совхозное» муниципал кылдытэтлэн йырызлэн Нина Черновалэн призэс понна ӵошатскон капчи мылкыдын ортчиз, финише вуэмъёсты пӧсь чаен куноятӥзы, вормисе потэмъёсты - грамотаосын, медальёсын но син-пель кузьымъёсын.Куас сюрес вылын нискыласьёслэн лыдзы йылэ. Пеймытлэсь кышкась гуртоос арняяз куинь пол: понедельнике, средае но пятницае 18 часысен 21 часозь югдытӥськись сюрес вылын нискыланы быгато.Мария Бегишева Туспуктэмез:  tatcenter.ru Теги: Дэри Юськи  